རྒྱས་ཀྱི་རྒྱུར་བསྔོས་ལ། གུར་གྱི་ཚིགས་བཅད་བརྗོད་དོ། ། ཚད་མེད་བཞིའི་བློ་གྲོས་དང་ལྡན་པར་བྱ་བ་ནི། བསོད་ནམས་ཀྱི་ཚོགས་སོ། དེ་ནས། ཨོཾ་ཤཱུ་ནྱ་ཏ་ཛྙཱ་ན་བཛྲ་སྭ་བྷ་ཝ་ཨཱཏྨ་ཀོ྅་ཧཾ། ཞེས་པས་ཆོས་ཐམས་ཅད་རང་བཞིན་གདོད་མ་ནས་སྐྱེ་མེད་སྤྲོས་བྲལ་སྟོང་པར་གསལ་བ་ནི་ཡེ་ཤེས་ཀྱི་ཚོགས་ཏེ། ཐབས་ཤེས་ཟུང་འབྲེལ་གྱི་བློ་གྲོས་དང་ལྡན་པའོ། །  ཟུང་འཇུག་ལྷའི་རིམ་པའི་བློ་གྲོས་དང་ལྡན་པ་ནི། སྟོང་པའི་ངང་ལས་ས་བོན་གཿདམར་པོ་བསམ། དེ་ལ་འོད་ཀྱིས་དོན་གཉིས་བྱས། འདུས་པས་དགྲ་སྟྭས་ མཚན་པར་གྱུར། དེ་ཞུ་བ་ལས་ལྷ་ཆེན་ཚོགས་བདག་གར་མཁན་བཅིངས་པས་གནས་པ། ཞབས་གཡས་གར་སྟབས་སུ་བརྐྱང་པ། སྙིང་རྗེས་གཞན་དོན་ལ་བརྩོན་པའོ། ། གཡོན་བཅིངས་ཚུལ་དུ་བསྐུམ་པ། ཤེས་རབ་ཀྱི་ཆོས་དབྱིངས་ངང་ལས་མི་གཡོ་བས་བརྟན་པའོ། ། གནས་པ་ནི་ཟླ་གམ་དམར་པོའི་ནང་གི་པདྨ་དམར་པོ་ལ་བཞུགས་པའོ། ། སྐུ་མདོག་དམར་པོ་བསེའི་རི་བོ་ལ་ཉི་མ་ཤར་བ་ལྟ་བུ་ནི། འདོད་ཆགས་མ་སྤངས་གནས་སུ་དག་པའོ། ། འབར་བ་ཆེན་པོ་ནི། མེ་ལྕེ་རླུང་གིས་སྲུབས་པ་ལྟར་མེ་ལྕེ་འབར་འཁྲུགས་འཁྱིལ་པ་ནི། ཞེ་སྡང་མ་སྤངས་གནས་སུ་དག་པའོ། ། གསུམ་པ་ཞལ་ཕྱག་བསྟན་པ་ནི། ཞལ་གཅིག་པ་ལ་སྤྱན་གསུམ་པ་ནི། གླང་པོ་ཆེའི་གདོང་པ་ཅན། ཤངས་རྩེའི་ཞགས་པས་འབྱུང་པོའི་ཚོགས་བཅིངས་པ།  ཆོས་དབྱིངས་སྐྱེ་མེད་དུ་རོ་གཅིག་པའོ།  ། སྤྱན་གསུམ་ དམར་ལ་འབུར་བ་ནི། དུས་གསུམ་གཟིགས་པའོ། ། རལ་པའི་དབུ་རྒྱན་དག་གིས་བརྒྱན། དབུ་སྐྲ་རལ་པ་དམར་འཚུབ་འཁྱིལ་བ་གཟིངས་ཐོད་དུ་བཅིངས་པ་དར་དང་རིན་པོ་ཆེ་སྣ་ཚོགས་དང་། ཡིད་བཞིན་བསམ་འཕེལ་དང་། ཟླ་བ་ཚེས་པས་བརྒྱན་པ་ནི། བདུད་དང་མུ་སྟེགས་མང་པོ་འདུལ་བའོ། ། དམར་པོ་འབར་འཁྱིལ་འཁྲུགས་པ་སྟེ། ། སྐུ་ལུས་བྱི་རུའི་ཕུང་པོ་ལ་ཉི་མ་ཤར་བ་ལྟར་འོད་ཟེར་དམར་པོ་འཁྱིལ་འབར་བ་ཆེ་ལ་གྲིམས་པ་བོང་ཐུང་ལ་རག་པ་གསུས་ཁྱིམ་ཆེ་བ་གསེར་གྱི་ལྷུན་པོ་འགྲོ་ཤེས་པ་ལྟ་བུས་ལོག་འདྲེན་ཐམས་ཅད་འཇིགས་པར་བྱེད་པའོ། ། དར་ཟབ་དང་། རིན་པོ་ཆེ་དང་། ལྷ་ཀླུ་མི་གསུམ་གྱི་འདོད་འབྱུང་གི་རྒྱལ་པོ་ལ་སོགས་པའི་རྒྱན་དྲུག་དང་། དོ་ཤལ་དང་། སེ་མོ་དོ་དང་། ཟ་ར་ཚགས་དང་། ཟུར་ཕུད་ལ་སོགས་པ་ཐམས་ཅད་ཀྱིས་བརྒྱན་པ་ནི་གདུལ་བྱའི་རེ་འདོད་བསྐོང་བའོ། ། མཆེ་བ་བརྩིགས་པར་ཡང་དག་བྲི། ། གླང་པོ་ཆེའི་མཆེ་བ་དཀར་ཞིང་རྣོ་བ་བརྩིགས་པས་བདག་འཛིན་སྐྱེ་འཆི་རྩད་ནས་བཅོད་པའོ། ། དགྲ་སྟྭ་གཏུན་ཤིང་ཉིད་དང་ཡང་། ། དེ་བཞིན་དུ་ནི་མདའ་གཞུ་ ཉིད༑ ཁ་ཊྭཱྃ་ག་དང་ལྕགས་ཀྱུ་ཉིད། ། ཐོད་པ་དམར་པོ་འཁྱིལ་བ་དང་། ། རྡོ་རྗེ་རལ་གྲི་དེ་བཞིན་གཞན།  ། ཤ་ཆེན་ཐོད་པར་འཛིན་པ་དང་།  ཕུབ་ཆུང་བ་དན་རྩེ་ གསུམ་དང་། ། འཕང་མདུང་རྣམས་ནི་བཅུ་གཉིས་ཏེ། ། དེའང་གཡས་དྲུག་རྣམས་ནི་ཕར་ཕྱིན་དྲུག་རྫོགས་སོ། ། གཡོན་པ་རྣམས་ནི་བསྡུ་དངོས་བཞི་དང་། བྱམས་བརྩེས་སེམས་ཅན་སྐྱོང་བའོ། ། ཕྱག་གཡས་དང་པོར་དགྲ་སྟྭ་ལྟག་པར་འཕྱར་བ་སྟེ། རྒྱུད་ལས། ཚོགས་བདག་འབྱུང་པོའི་ཕྱག་མཚན་གྱིས། །ཕ་རོལ་དགྲ་དཔུང་འཇོམས་པར་བྱེད། ། ཅེས་སོ། ། སྤྱིར་དགྲ་དཔུང་བདུད་མུ་སྟེགས་ཐམས་ཅད་འཇོམས་པ། ནང་དུ་ལྟ་ངན་ཐམས་ཅད་འཇོམས་པའོ༑ ༑ གཉིས་པ་གཏུན་ཤིང་སྟེ། ཕྱིར་བདུད་བཞི། ནང་དུ་རྣམ་འཇོག་གི་བདུད་འཇོམས་པར་བྱེད་པའོ། ། གསུམ་པ་མདའ་གཞུ་སྟེ། ཕྱི་རུ་གདུལ་བྱ་དགའ་བར་བྱེད་ལ། ནང་དུ་ཐབས་ཤེས་ཀྱི་ཉམས་བསྐྱེད་པའོ། ། བཞི་པ་ན་ལྕགས་ཀྱུ་སྟེ། ཕྱི་རུ་གང་ལ་བསྣུན་པའི་ཡིད་དགའ་བར་བྱེད་པས། དུག་གསུམ་བཅོམ་ནས། བདེ་གསལ་མི་རྟོག་པ་བསྐྱེད་པར་བྱེད་ལ། ནང་དུ་སྐུ་གསུམ་གྱི་རྟོགས་པ་བསྐྱེད་པའོ༑ ༑ ལྔ་པ་ན་ལྕགས་ཀྱུ་སྟེ། ཕྱི་རུ་གདུལ་བྱ་ཐུགས་རྗེས་འཛིན་ལ། ནང་དུ་མི་བརྗེད་པའི་གཟུངས་ཐོབ་པའོ། ། དྲུག་པ་ཐོད་པ་དམར་པོ་འཁྱིལ་བ་ཁྲག་གིས་གང་བ་སྟེ། ཕྱི་རུ་རིགས་དྲུག་དབང་དུ་བསྡུས་ནས་ལམ་ལ་འགོད་ལ། ནང་དུ་བདེ་བ་སྐྱོང་ཞིང་། བྱང་ཆུབ་ཀྱི་སེམས་འཕེལ་བའོ། ། གཡོན་དང་པོ་བརྒྱ་བྱིན་གྱི་རྡོ་རྗེ་སྟེ། ཕྱི་རུ་ལོག་འདྲེན་ལྷ་མིན་གྱི་དཔུང་འཇོམས་ལ། ནང་དུ་སྟོང་ཉིད་རྡོ་རྗེས་བདག་འཛིན་གྱི་དཔུང་འཇོམས་པའོ། ། གཉིས་པ་རལ་གྲི་ལྟག་པར་འཕྱར་བ་སྟེ། ཕྱི་རུ་སྲིན་པོའི་རལ་གྲིས་ཕ་རོལ་གྱི་གཡུལ་ལས་རྒྱལ། ནང་དུ་ཤེས་རབ་ཀྱི་རལ་གྲིས་གཏི་མུག་གི་ཡུལ་འཇོམས་པའོ། ། གསུམ་པ་ཐོད་པ་ཤ་ཆེན་གྱིས་བཀང་པ་ཞལ་དུ་གསོལ་བ་སྟེ། ཕྱིར་གདུལ་བྱའི་དགོས་འདོད་སྤེལ་ལ། ནང་དུ་སེམས་ཉིད་རྣལ་དུ་ཕེབས་པའོ། ། བཞི་པ་ཕུབ་ཆུང་དམར་ཁྲ་སྟེ། ཕྱིར་ཕ་རོལ་གྱི་གནོད་པ་སྐྱོབ་ལ། ནང་དུ་གཞན་ཕན། བྱང་སེམས་ཀྱི་གོ་བཀོན་པའོ༑ ༑ ལྔ་པ་བ་དན་རྩེ་གསུམ་ནི། ཕྱིར་རླུང་ལྷའི་བ་དན་གྱིས་ཁམས་གསུམ་གཡོ་བར་བྱེད་ལ་ནང་དུ་སྒོ་གསུམ་དགེ་བ་ལ་བཀོད་པས། རྩ་རླུང་ཐིག་ལེའི་ཡོན་ཏན་གྱིས། ལན་གསུམ་མྱུར་དུ་བགྲོད་པའོ། ། དྲུག་པ་འཕང་མདུང་སྟེ། ཕྱིར་བྱམས་པའི་མདུང་སྣུན་པས་སྐྱེ་རྒུའི་གདུག་སེམས་ཞི་བར་བྱེད་ལ་ནང་དུ་ལོག་རྟོག་གི་གཡུལ་ལས་རྒྱལ་ནས། ཡེ་ཤེས་ཀྱི་སྣང་བ་བསྐྱེད་པའོ། ། བསྣམས་པ་ནི་བཅུ་གཉིས་ཏེ། ཅེས་པས་ཕྲིན་ལས་མི་འདྲ་བ་བཅུ་གཉིས་སྟོན་ཏེ། དེའང་དགྲ་སྟྭའི་ལོགས་ལ་དགྲ་སྟྭ་བཅུ་གཉིས་ཐོགས་པ་སྟེ། དེས་གཞན་ཡང་མཚོན་ནོ༑ ༑ ཡང་དག་བྲི་ཅེས་པ་ནི་ལྔ་སྟེ། ལྷ་ཡང་དག་ནི་ཇི་སྐད་བཤད་པའི་གཞི། ཚོན་གྱིས་ཚད་ལྡན་ཡིད་ཆགས་པའོ། བྱིན་བརླབས་ཡང་དག་ནི། ལྷའི་བསྙེན་པ་སོང་པ། སྐྱེད་རིམ་བརྟན་པས་གསང་བ་མཆོག་གི་རབ་གནས་བྱ། དམིགས་པ་ཡང་དག་ནི། བསྙེན་དུས་སུ་མདུན་བསྐྱེད་ལ་གསལ་བར་བསྐྱེད་ལ། བྱམས་རྩེ་བྱང་སེམས་ཀྱི་འདུན་པས། རྣབ་སེམས་ཀྱི་དགྲ་དང་། གནམ་གཡེང་གི་རྐུན་མས་ཁྱེར་བར་རྟག་ཏུ་བྱེད་པ་དང་། གུས་པར་བྱེད་པས་བསྒོམ་པའོ། ། མཆོད་པ་ཡང་དག་ནི་ལྷའི་དྲུང་དུ་མེ་ཏོག་དམར་པོ་ལ་སོགས་པའི་མཆོད་པ་དང་། རྒྱུན་གཏོར༑ རྟག་གཏོར་མ་ཆག་པར་རོ། ། སྤྱོད་པ་ཡང་དག་ནི། རྟེན་དང་། སྐུ་དང་། སྙིང་པོ་ལ་སོགས་པ་གཞན་ལ་མི་སྟན། བྱིན་བརླབས་ཡལ་བ་དང་། མི་མ་ཡིན་གྱི་བར་ཆོད་འཇུག་པ་དང་། མན་ངག་འཆལ་ན་གྲུབ་ཐག་རིང་བས། དངོས་གྲུབ་ཡལ་ནས་འགྲོ་བས་གྲིབ་གྱིས་མ་ཕོག་པར་གསང་བར་བྱའོ། ། བཞི་པ་སྔགས་བཟླས་པ་ནི། ཨོཾ་ག་ཅེས་པ་ཉེར་གཉིས་པ་དགུག་སྔགས་སོ། ། དེ་ལ་ཨོཾ་ནི་བོད་པའམ། སྙན་གསན་དབབ་པའོ། ག་ག་ནི་སྲོག་གི་ཡི་གེ་སྟེ། ག་དང་པོ་གཙོ་བོའི་སྲོག་ནས་འགུགས་པའོ། ། ག་གཉིས་པ་ནི་འཁོར་གྱི་སྲོག་ནས་འགུགས་པའོ༑ ༑ སིདྷི་ནི་གཉིས། མཆོག་ཐུན་མོང་གི་དངོས་གྲུབ་གཉིས་སོ། ། སརྦ་ནི་ཐམས་ཅད་དོ། ། ཨརྠ་མེ་པྲ་སདྷ་ནི་མ་ལུས་པ་བདག་ལ་སྩོལ་བའོ། ། ཧཱུྃ་ཧཱུྃ་ནི་དྲག་ཏུ་བཅུན་པའོ། ། ཛཿཛཱཿནི་དབང་མེད་འགུགས་པའོ། ། སྭཱཧཱ་ནི་གཞི་ཚུགས་པའོ༑ ༑ དགུག་པའི་སྔགས་སོ་ཅེས་པ་ནི། བགེགས་རྒྱལ་གྱི་སྲོག་འཕྲོག་པས། སྒྲུབ་པ་པོའི་བཟླས་པས་ཅི་འདོད་རང་དབང་མེད་པར་འགུགས་ཏེ། ལྕགས་ཀྱུས་ཉ་བཞིན་ནོ། ། གཉིས་པ་ཨོཾ་ཨཱཿཧཱུྃ་སྭཱཧཱ། བཟླས་པའི་སྔགས་སོ་ཅེས་པ་ནི། ཨོཾ་སྐུའི་ཨཱཿགསུང་གིགཾ་ནི་ཚོགས་བདག་གི་སྲོག་གི་ཡི་གེ་ཧཱུྃ་ཐུགས་ཀྱི་སྙིང་པོའོ༑ ༑ སྭཱཧཱ་ནི། འདའ་དབང་མེད་པར་གཞི་ཚུགས་པའོ། ། ལྷ་སྙིང་ཉེ་བའི་སྔགས་རབ་འབྲིང་ཐ་མ་གསུམ་གང་ནུས་བྱའོ། ། སྟོང་ཕྲག་བརྒྱ་ཡིས་འགྲུབ་པར་འགྱུར། ། ཞེས་པས་འབུམ་ཕྲག་གཅིག་སྟེ་རྫོགས་ལྡན་ནམ་མི་སྦྱངས་སྟོབས་ཅན་གྱི་སྤྱོད་ཡུལ་ཡིན་གྱི། གཞན་དུ། རྩོད་ལྡན་དུས་སུ་བཞི་འགྱུར་ཏེ། ། ཅེས་པས་སོ། ། སྤྱིར་བསྙེན་པ་གསུམ་ལས། རྟགས་ཀྱི་བསྙེན་པ་གཙོ་བོ་ཡིན་པས། རྟགས་གསུམ་གང་རུང་ཐོབ་ནས། སྦྱིན་སྲེག་ལ་སོགས་པའི་ལས་ལ་སྦྱར་བར་བྱའོ༑ ༑ དེ་ནས་བསྒྲུབ་པ་ནི། དེ་ནས་ལས་རྣམས་ཡང་དག་བརྩམས། ། ཞེས་པ་ནི། ཕྲིན་ལས་རྣམ་པ་བཞི་གང་བསྒྲུབ་པ་བསམ་པ་བཞིན་འགྲུབ་ཏེ། རྒྱུད་ལས། དེ་ནས་གཞན་ཡང་རབ་བཤད་བྱ། ། ལས་རྣམས་ཐམས་ཅད་འདུས་པ་སྟེ། ། ལས་རྣམས་ཀུན་གྱི་དེ་ཁོ་ན། ། བསམ་པའི་ཁྱད་པར་གྱིས་ནི་བྱ། ། ཞེས་པ་བསྙེན་པ་རྫོགས་ནས་ལས་སྦྱོར་གང་འདོད་དུ་བསྒྱུར་བས་འགྲུབ་པའོ། ། ཆོ་ག་གཞན་ཡང་བསྙེན་པ་བཞིན། ཁྱད་པར་ལས་གང་སྒྲུབ་ཀྱི་སྔགས་གདགས། གཏོར་མ་དང་། སྐུ་མདོག་དང་། བསམ་པ་དང་། བཟློས་ལུགས་ལ་སོགས་པ་བསྒྱུར་བར་བྱའོ༑ ༑ གཞན་བསྙེན་པ་དང་མཐུན་ནོ། ། ལས་སྦྱོར་ནི། ལན་ཅིག་ཡོངས་བཟླས་ཐིག་ལེ་བྱས། སྔགས་པ་སྐལ་བཟང་མཐོང་ན་དགའ། ། ཞེས་པ་བསྙེན་བསྒྲུབ་ལན་ཅིག་རྫོགས་ནས། སྔགས་བཟླས་ཏེ་སྨིན་མཚམས་སུ་ཐིག་ལེ་བྱས་ན། གང་གིས་མཐོང་ན་དགའ་ཞིང་གུས་པའི་དབང་དུ་འགྱུར་རོ། ། གཞན་ཡང་བསད་པ་གསོ་བ། སྐྲད་པ་དགུག་པ། ཚེ་དང་། འཁོར་དང་། ཟས་ནོར་དང་། སྙན་གྲགས་ལ་སོགས་པ་གང་འདོད་འགྲུབ་བོ། ། སྒྲུབ་པའི་འབྲས་བུ་ནི། རྒྱལ་པོའི་སྒོ་རུ་ཆེས་མཆོད་ཅིང་།  ། རྒྱལ་པོ་དང་། བཙུན་མོ་དང་། བློན་པོ་དང་། དམག་དཔོན་ དང་༑ ཡུལ་དཔོན་དང་། རྗེ་རིགས་དང་། བྲམ་ཟེ་དང་། ཁྱིམ་བདག་ལ་སོགས་པའི་ཐུན་མོང་མ་ཡིན་པས། སྒོ་རུ་མཆོད་པ་དང་། བཀུར་སྟི་ཆེན་པོ་ཐོབ་བོ༑ ༑ དགྲ་རྣམས་ཐམས་ཅད་འཇིགས་པར་བྱེད། ། རྒྱལ་པོ། བློན་པོ། གྲོགས་དཔོན་ལ་སོགས་པའི་གནོད་པ་དང་། སྡང་བར་སེམས་པ་ཐམས་ཅད་འཇིགས་པ་དང་། མི་ཕན་པ་དང་འཚེ་བ་ཐམས་ཅད་ཞི་བར་འགྱུར་རོ༑ ༑ བགེགས་རྣམས་ཉེ་བར་བསྐྲོད་ཉིད་དང་། ། བགེགས་དང་། ལོག་འདྲེན་དང་། རྦོད་གཏོང་དང་། དམ་བརྩད་དང་། ས་གདོན་ལ་སོགས་པའི་གནོད་པ་ཐམས་ཅད་ཉེ་བར་བསྐྲོད་ཅིང་ཞི་བར་འགྱུར་རོ། ། འདོད་པ་ཀུན་གྱིས་འབྲས་གཏེར་བར། ། བུ་དང་། ཆུང་མ་དང་། སྦྱིན་བདག་དང་། སློབ་འཁོར་དང་། བྲན་གཡོག་དང་། ཁང་ཞིང་དང་། ཟས་གོས་དང་། ནོར་འབྲུ་དང་། རྟ་གླང་དང་། ཚེ་དང་། སྟོབས་དང་། ནུས་མཐུ་ལ་སོགས་པ། གང་ཟག་སྣ་ཚོགས་ཀྱི་བསམ་པ། ཐ་དད་པའི་འདོད་པ་ཐམས་ཅད་བློ་དང་མཐུན་པར་སྟེར་རོ། ། ཐེ་ཚོམ་མེད་པ་ཉིད་དུ་འགྱུར། ། རྒྱུད་སྡེ་དམ་པ་རྡོ་རྗེ་འཆང་གི་གསུང་རབ་ལ། ། འདས་པའི་དོན་ལ་ཡིད་གཉིས། མ་འོངས་པའི་དོན་ལ་སོམ་ཉི༑ ད་ལྟ་བའི་དོན་ལ་ཐེ་ཚོམ་མེད་པར་བློ་རྩེ་གཅིག་ཉིད་དུ་བྱས་ཏེ། བདེ་བར་གཤེགས་པའི་རྡོ་རྗེའི་གསུངས་ལས་ཐོས་པ་དང་། བླ་མ་དམ་པའི་ཐུགས་ཉམས་སུ་ལོན་པར་མཐོང་བ་དང་། རང་རྒྱུད་ལ་འཕྲལ་དུ་མྱོང་བས་གྲུབ་པས་ཀྱང་ཐེ་ཚོམ་མེད་དོ། ། འགྱུར་བ་ནི། སྔར་མེད་ཀྱི་དཔལ་ཕུན་ཚོགས་པར་འགྱུར་རོ༑ ༑ ཅི་འདོད་འགྲུབ་པར་ཡང་། རྒྱུད་བླ་མའི་ལེའུ་དྲུག་ཅུ་རྩ་བརྒྱད་པར། ཡེ་ཤེས་སྒྲོན་མའི་མཆོག་མཐོང་ནས། ། རྣལ་འབྱོར་མ་རྣམས་འདུས་པ་སྟེ། ། པདྨའི་འབྱུང་གནས་ཉམས་དགའ་བར། ། ངང་པའི་ཚོགས་འདུ་ཇི་བཞིན་ནོ༑ ༑ མིག་འཕྲུལ་མཁན་ལྟར་འཇིག་རྟེན་དུ། ། འགྲོ་དོན་ཀུན་གྱི་བྱེད་པའོ༑ ༑ དཔལ་ལྡན་རྡོ་རྗེ་འཛིན་པར་ནི། ། མངོན་འགྱུར་འདི་ལ་ཐེ་ཚོམ་མེད༑ ༑ སྤྱོད་པ་འདི་ལ་ངེས་པར་ནི། ། ཇི་སྐད་བཤད་པ་དེར་འགྱུར་བས༑ ༑ སེམས་ནི་དག་པར་གྱིས་ཤིག་ཅེས། ། སེམས་ཅན་ཀུན་ལ་བདག་གསོལ་འདེབས། ། གང་གི་རྨད་བྱུང་སྙིང་རྗེ་ཅན། ། གང་གི་གསུང་པ་དེ་ཉིད་འགྱུར། ། ཞེས་པ་དང་། ཡང་ཇི་ལྟ་ཇི་ལྟར་བཏགས་པ་ཡིས། ། གཞན་གྱི་གཟུགས་ཀྱིས་བསྒོམས་པ་ལ། ། ཡིད་གཉིས་གཏི་མུག་འགྲུབ་འགྱུར་བའི༑ ༑ དབང་པོ་གཞན་ལ་བསྒོམ་པར་བྱ། ། ཇི་ལྟ་ཇི་ལྟར་མོས་པ་ཡི། ། བདག་ཉིད་གཟུགས་ལ་ལྟས་པས་འགྲུབ། ། ཅེས་སོ། ། གནས་སྐབས་སུ་བདག་དང་སེམས་ཅན་ཐམས་ཅད་དཔལ་ཚོགས་ཀྱི་བདག་པོ་ཕྱག་བཅུ་གཉིས་པའི་རྣམ་པར་མ་ཡེངས་པར་བལྟ་སྟེ། དེའི་ངང་ནས་བསྒོམ་བཟླས་དང་མཆོད་གཏོར་བྱའོ། ། དེ་ལྟ་བུའི་ཚོགས་བདག་དེ་ཐམས་ཅད་ཀྱང་བླ་མ་དང་སངས་རྒྱས་སུ་མོས་པ་བྱས་པས་མྱུར་བ་དང་། རྣོ་བ་དང་། ཚན་ཆེ་བ་དང་། ལམ་དུ་འགྲོ་བའི་མན་ངག་གོ། བྱ་བྱེད་ཐམས་ཅད་ཀྱང་། བདག་པས་གཞན་གཅེས། མར་གྱུར་གྱི་སེམས་ཅན་ཐམས་ཅད་སངས་རྒྱས་ཀྱི་ས་ལ་འགོད་འདོད་ཀྱི་བློས་བྱ་ཡི། གཞན་དུ་ལུས་ངག་ངལ་བར་འགྱུར་རོ། ། མཇུག་གི་དོན་ནི། དེ་ལྟའི་ཆོ་གའི་སྒྲུབ་པ་ཉིད། ། ངེས་དོན་དཔེ་མཁྱུད་མེད་པ་ཡི། ། དེ་ལྟའི་སྦྱོར་དངོས་རྗེས་གསུམ་གྱིས། ། ཆོ་ག་ལག་ཏུ་བླང་བའི་རིམ་པ། བསྙེན་པ། སྒྲུབ་པ། ལས་སྦྱོར་དང་བཅས་པ་འདི་ཉིད་མཆོག་གོ། མ་མོ་རྣམས་ཀྱང་སྒྲུབ་པའི་མཆོག་འདི་བསྒྲུབས་པས་མ་མོ་དང་། གནོད་སྦྱིན་མོ་ལ་སོགས་པ་ཕྲིན་ལས་ཀྱི་མཁའ་འགྲོ་རྣམས་ཀྱང་འགྲུབ་པར་འགྱུར་ཏེ། མཆོག་ཐུན་མོང་གི་དངོས་གྲུབ་ཐམས་ཅད་མྱུར་དུ་ཐོབ་བོ། ། རྒྱུད་ཀྱི་རྒྱལ་པོ་རྡོ་རྗེ་མཁའ་འགྲོ་ཡི། ། དགོངས་པ་ཇི་བཞིན་ནག་པོ་སྤྱོད་པའི་གཞུང་༑ ༑ རྣམ་པར་བཤད་ལ་ཉེས་གང་བཟོད་པར་གསོལ། ། དགེ་དེས་འགྲོ་རྣམས་དཔལ་གྱི་འབྱོར་གྱུར་ཅིག། བགེགས་ཀྱི་རྒྱལ་པོའི་རྣམ་པར་བཤད་པ་རྗེ་ས་སྐྱ་པའི་ཞབས་ཀྱི་རྡུལ་སྤྱི་བོས་རེག་པ། ཐེག་པ་མཆོག་གི་རྣལ་འབྱོར་པ། ཤཱཀྱའི་དགེ་བསྙེན། གྲགས་པ་རྒྱལ་མཚན་གྱིས་སྦྱར་བའོ། ། འདིའི་རྒྱུད་པ་ནི། ནག་པོ་པ།